I. Mikloš, poslanec: (2009-09-16):
Meritom tohto návrhu je predĺženie poberania podpory v nezamestnanosti z dnešného obdobia pol roka na obdobie jedného roka. Dôvodom predloženia tohto návrhu je neustále narastajúci počet nezamestnaných, ktorých počet sa za posledných deväť mesiacov vplyvom krízy zvýšil o viac ako 100-tisíc. Polročné obdobie poberania podpory v nezamestnanosti v tejto situácii, kedy pribúda nezamestnaných a z dôvodu krízy, ale aj z dôvodu nezodpovednej a nekompetentnej politiky vlády Roberta Fica nepribúdajú nové pracovné príležitosti, v tejto situácii považujeme obdobie pol roka na poberanie podpory v nezamestnanosti za nedostatočné. Táto podpora, toto obdobie polročné bolo dostatočné v čase, keď vznikali nové pracovné príležitosti, v čase pred krízou, kedy ľudia, ktorí stratili prácu v priebehu polroka, mohli pomerne jednoducho, ak chceli, prácu nájsť. Dnes sa táto situácia zmenila, a preto každá zodpovedná a rozumná vláda by mala pristúpiť k predĺženiu doby poberania podpory v nezamestnanosti a zároveň by mala vytvárať také podmienky, také zlepšovanie podnikateľského prostredia a také atraktívne podmienky pre domácich aj zahraničných investorov, aby po období, kedy ľudia poberajú dávky, vznikali nové pracovné príležitosti a ľudia si mohli prácu nájsť. Žiaľbohu, nedeje sa ani jedno, ani druhé. Vláda síce rokovala o predĺžení poberania podpory v nezamestnanosti, ale doteraz v parlamente žiaden návrh predložený nebol a ten návrh, na ktorom sa dohodli odbory a vláda, ten návrh považujeme tak či tak za nedostatočný. Myslím si, že jasným príkladom toho, že predlžovanie podpory v nezamestnanosti v situácii, v akej sa nachádzame, je dobrým krokom, je aj skutočnosť, že k takémuto predĺženiu došlo aj napr. v Českej republike. Samozrejme, že tento návrh má rozpočtové dôsledky, ktoré sú vyčíslené aj v prílohe a ktoré tvoria v roku 2009 sumu 9 mil. eur, v roku 2010 164 mil. eur a v roku 2011 107 mil. eur. Tieto prostriedky nie sú pokryté v rozpočte Sociálnej poisťovne. Ak sa pýtate, kde by na nich mala vláda zobrať, tak vás odporúčam napr. na internetovú stránku www.ukradli.sk , kde je vyčíslené, že vláda Roberta Fica len v 45 najväčších korupčných prípadoch a prípadoch plytvania a predražených verejných zákaziek pripraví Slovenskú republiku o takmer 3 mld. eur. Takže 3 mld. eur plytvania na takých zákazkách, ako je napr. diaľničné mýto, kde prídeme zhruba o 11. mld. korún, ako je nástenkový tender, ako je podvodný, doslova kriminálny predaj emisií a ďalšie a ďalšie kauzy, na takýchto kauzách prídeme o mnohonásobky toho, čo by stálo, keby sa predĺžila doba poberania podpory v nezamestnanosti. Pre viac ako 100-tisíc ľudí, ktorí stratili prácu za posledných deväť mesiacov a práve končí im nárok na poberanie podpory v nezamestnanosti, týmto ľudom sa prepadáva ich príjem takým spôsobom, že je to neúnosné. Podpora v nezamestnanosti, ako viete, tvorí zhruba 50 % príjmu, po pol roku ale sa prepadnú do sociálnej siete a v priemere budú inkasovať, budú dostávať len osminu pôvodného príjmu. Aj preto je predĺženie podpory v nezamestnanosti, ale zároveň rozumná politika, ktorá by viedla k tomu, že budú vytvárané pracovné miesta, bola rozumnou reakciou každej rozumnej vlády. Keďže vláda nekoná, predkladám tento poslanecký návrh a žiadam vás o jeho podporu. Ďakujem za pozornosť.